Vörösiszap kerülhetett egy folyóba - Fotó!
Vérvörössé vált az észak-oroszországi Norilszk város melletti Daldikan nevű folyó, feltehetően egy ipari baleset miatt - jelentette szerdán egy helyi aktivistacsoport.
A Tajmiri Kisebbségek Szövetsége nevet viselő csoport szerint a Krasznojarszki területen folyó Daldikan vizét a norilszki nikkelüzemből kiszivárgó vegyszerek változtatták vérszínűre. Egyesek szerint vörösiszap került a folyóba. Az aktivisták arra figyelmeztetnek, hogy a szennyeződést magával viszi a Daldikan a Kara-tengerbe folyó Pjaszina-folyóba, ezzel pedig létfontosságú hallállomány kerül veszélybe. 

Az orosz természeti erőforrás- és ökológiai minisztérium vizsgálatot indított vegyi szennyezés miatt, amelyet - tájékoztatásuk szerint - feltehetően az okozhatott, hogy a nikkelüzem iszapot szállító vezetéke eltört. A norilszki üzem cáfolta, hogy ipari baleset történt volna, és kijelentette: a folyó színe nem különbözik a megszokottól. Hozzátette: ideiglenesen korlátozták az üzemi munkát, amíg ki nem vizsgálják a helyzetet.